Trane van verligting ná tiener veilig gevind is | Netwerk24
Deur André Damons 22 Januarie 2017 13:45
Cindy Groenewald is Vrydag in Bethlehem gevind.
Die tienermeisie van Bethlehem in die Vrystaat wat sowat ’n week vermis was nadat sy weggeloop het, is Vrydag veilig gevind.
Cindy Groenewald (16) is Vrydag in Bethlehem deur die Pink Ladies gevind, het haar ma, Louise Robbertse, gesê.
Volgens Robbertse, wat by die slagpale in Deneysville werk, is sy baie bly en verlig haar dogter, wat in ’n kinderhuis in Bethlehem bly, is veilig.
“Ek het al met haar gepraat en het so gehuil. Sy het gedink ek is kwaad vir haar, maar ek is nie. Ek kan nie kwaad wees vir my dogter nie.
“Ek het die laaste ses dae so gehuil. Ek kan nie vertel hoe verlig ek is dat sy veilig is nie. Ek het haar gevra om nie weer weg te loop nie,” sê ’n verligte Robbertse.
Volgens haar het haar dogter gesê sy wil nie in die kinderhuis wees nie.
“Ek het vir haar gesê om my ’n kans te gee. Sy weet ek kan haar help.”
Robbertse sê sy weet nog nie presies waar Cindy die heeltyd in Bethlehem was nie. Sy gaan eers dié week haar dogter sien.
Die vermoede was dat sy in Vereeniging was nadat sy (Cindy) haar gebel en gesê het sy is daar.
Meer oor: Vereeniging | Deneysville | Bethlehem